Document ID: 32015R0003

DELEGOVANÉ NARIADENIE KOMISIE (EÚ) 2015/3
z 30. septembra 2014,
ktorým sa dopĺňa nariadenie Európskeho parlamentu a Rady (ES) č. 1060/2009, pokiaľ ide o regulačné technické predpisy o požiadavkách na zverejňovanie informácií pri štruktúrovaných finančných nástrojoch
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1060/2009 zo 16. septembra 2009 o ratingových agentúrach (1), a najmä na jeho článok 8b ods. 3 tretí pododsek,
keďže:
(1)
V súlade s článkom 8b nariadenia (ES) č. 1060/2009 by mali investori dostať dostatočné informácie o kvalite a výsledkoch svojich podkladových aktív, aby mohli vykonať informované posúdenie úverovej bonity štruktúrovaných finančných nástrojov. Tým by sa takisto znížila závislosť investorov od úverových ratingov a umožnilo vydávanie nevyžiadaných úverových ratingov.
(2)
Toto nariadenie by sa malo vzťahovať na všetky finančné nástroje alebo iné aktíva, ktoré sú výsledkom sekuritizačnej transakcie alebo schémy uvedenej v článku 4 ods. 1 bode 61 nariadenia Európskeho parlamentu a Rady (EÚ) č. 575/2013 (2) pod podmienkou, že emitent, pôvodca alebo sponzor je usadený a na tento účel má svoje registrované sídlo v Únii. Toto nariadenie by sa preto malo vzťahovať len na finančné nástroje alebo iné aktíva, ktoré sú výsledkom transakcie alebo schémy, v ktorej sa úverové riziko spojené s expozíciou alebo skupinou expozícií rozdeľuje na tranže a má vlastnosti uvedené v tomto článku. V súlade s týmto nariadením by sa preto expozícia, ktorou sa vytvára priama platobná povinnosť v prípade transakcie alebo schémy použitej na financovanie hmotného majetku alebo jeho prevádzkovanie, nemala považovať za expozíciu voči sekuritizácii, a to ani vtedy, keď z tejto transakcie alebo schémy vyplývajú platobné povinnosti rôznej nadradenosti.
(3)
Rozsah tohto nariadenia by sa nemal obmedzovať na vydávanie štruktúrovaných finančných nástrojov, ktoré sa kvalifikujú ako cenné papiere, ale mal by sa vzťahovať aj na iné finančné nástroje a aktíva, ktoré sú výsledkom sekuritizačnej transakcie alebo schémy, ako sú nástroje peňažného trhu vrátane programov aktívami zabezpečených krátkodobých obchodovateľných cenných papierov. Toto nariadenie by sa okrem toho malo vzťahovať na štruktúrované finančné nástroje s úverovými ratingmi a bez nich, ktoré sú pridelené ratingovou agentúrou registrovanou v Únii. Do rozsahu tohto nariadenia by mali takisto patriť súkromné a bilaterálne transakcie, ako aj transakcie, ktoré sa neponúkajú verejnosti alebo neprijímajú na obchodovanie na regulovanom trhu.
(4)
V tomto nariadení sa nachádzajú štandardizované vzory na zverejnenie pre viacero kategórií tried aktív. Bez toho, aby bol dotknutý rozsah pôsobnosti tohto nariadenia a do vypracovania povinností týkajúcich sa podávania správ zo strany ESMA a ich prijatia Komisiou, sa tieto štandardizované vzory na zverejnenie a všetky povinnosti týkajúce sa podávania správ podľa tohto nariadenia vzťahujú len na štruktúrované finančné nástroje, ktoré sú kryté podkladovými aktívami, ktoré sú začlenené do zoznamu kategórií tried podkladových aktív špecifikovaných v tomto nariadení, a ktoré okrem toho nie sú súkromnej ani bilaterálnej povahy.
(5)
Pri dodržiavaní súladu s týmto nariadením by mali emitenti, pôvodcovia a sponzori dodržiavať súlad s vnútroštátnymi právnymi predpismi a právnymi predpismi Únie, ktorými sa upravuje ochrana dôvernosti zdrojov informácií alebo spracovanie osobných údajov s cieľom predchádzať potenciálnym porušeniam týchto právnych predpisov.
(6)
Emitent, pôvodca a sponzor môžu určiť subjekt zodpovedný za podávanie informácií na internetovej stránke, ktorú zriadi orgán ESMA v súlade s článkom 8b ods. 4 nariadenia (ES) č. 1060/2009 (ďalej len „webové sídlo štruktúrovaných finančných nástrojov“). Malo by byť takisto možné zadať ohlasovaciu povinnosť inému subjektu, napríklad poskytovateľovi služieb. Tým by však nemala byť dotknutá zodpovednosť emitenta, pôvodcu a sponzora podľa tohto nariadenia.
(7)
Na svojej internetovej stránke by mal orgán ESMA oznamovať technické pokyny na podávanie správ týkajúce sa okrem iného aj prenosu alebo formátu súborov, ktoré majú predkladať emitenti, pôvodcovia a sponzori. Orgán ESMA by mal tieto technické pokyny na podávanie správ oznamovať v náležitom čase pred dátumom uplatňovania povinností týkajúcich sa podávania správ ustanovených v tomto nariadení, aby mali emitenti, pôvodcovia, sponzori a ostatné zainteresované strany dostatok času na vypracovanie primeraných systémov a postupov podľa technických pokynov, ktoré stanovil orgán ESMA.
(8)
Informácie, ktoré sa majú poskytovať podľa tohto nariadenia, by sa mali uvádzať v štandardnom formáte, aby sa umožnilo automatické spracovanie údajov na internetovej stránke štruktúrovaných finančných nástrojov. Informácie by sa takisto mali zverejniť vo formáte, ktorý je ľahko dostupný pre akéhokoľvek používateľa internetovej stránky štruktúrovaných finančných nástrojov. Orgán ESMA by mal zabezpečiť prístup k internetovej stránke štruktúrovaných finančných nástrojov pre všetky odvetvové príslušné orgány, aby mohli vykonávať im pridelené úlohy podľa nariadenia (ES) č. 1060/2009.
(9)
Toto nariadenie je založené na návrhu regulačných technických predpisov, ktorý orgán ESMA predložil Komisii v súlade s článkom 10 nariadenia Európskeho parlamentu a Rady (EÚ) č. 1095/2010 (3).
(10)
Orgán ESMA uskutočnil otvorené verejné konzultácie o návrhu regulačných technických predpisov, z ktorých toto nariadenie vychádza, analyzoval potenciálne súvisiace náklady a prínosy a požiadal o stanovisko Skupinu zainteresovaných strán v oblasti cenných papierov a trhov vytvorenú v súlade s článkom 37 nariadenia (EÚ) č. 1095/2010.
(11)
Primeraný čas je nevyhnutný s cieľom umožniť emitentom, pôvodcom a sponzorom štruktúrovaného finančného nástroja usadeným v Únii prispôsobiť sa a prijať nevyhnutné kroky na dodržanie súladu s týmto nariadením a umožniť orgánu ESMA vytvoriť internetovú stránku štruktúrovaných finančných nástrojov, na ktorej by sa mali zverejňovať informácie požadované podľa tohto nariadenia. Toto nariadenie by sa malo preto uplatňovať od 1. januára 2017. Orgán ESMA by však mal oznámiť potrebné technické pokyny na podávanie správ včas ešte pred dátumom uplatňovania tohto nariadenia. Je to nevyhnutné s cieľom poskytnúť emitentom, pôvodcom a sponzorom štruktúrovaného finančného nástroja usadeným v Únii dostatok času na vypracovanie primeraných systémov a postupov podľa týchto technických pokynov, aby sa zabezpečilo kompletné a správne podávanie správ a zohľadnil ďalší vývoj na finančných trhoch v Únii,
PRIJALA TOTO NARIADENIE:
Článok 1
Rozsah pôsobnosti
Toto nariadenie sa vzťahuje na štruktúrované finančné nástroje, v rámci ktorých sú emitent, pôvodca alebo sponzor usadení v Únii a ktoré sú vydané po dátume nadobudnutia účinnosti tohto nariadenia.
Článok 2
Vykazujúci subjekt
1. Emitent, pôvodca a sponzor štruktúrovaného finančného nástroja môže určiť jeden alebo viacero vykazujúcich subjektov, ktoré zverejnia informácie požadované podľa článkov 3 a 4 a článku 5 ods. 3 tohto nariadenia na internetovej stránke uvedenej v článku 8b ods. 4 nariadenia (ES) č. 1060/2009 (ďalej len „internetová stránka štruktúrovaných finančných nástrojov“). Tieto subjekty zverejnia požadované informácie na internetovej stránke štruktúrovaných finančných nástrojov v súlade s článkami 4 až 7 tohto nariadenia.
2. Emitent, pôvodca a sponzor štruktúrovaného finančného nástroja, ktorý určil subjekt alebo subjekty uvedené v odseku 1, bezodkladne oznámi orgánu ESMA akýkoľvek subjekt určený v súlade s týmto odsekom. Týmto určením nie je dotknutá zodpovednosť emitenta, pôvodcu a sponzora dodržiavať súlad s článkom 8b nariadenia (ES) č. 1060/2009.
Článok 3
Informácie, ktoré sa majú oznamovať
V prípade, že je štruktúrovaný finančný nástroj krytý akýmkoľvek podkladovým aktívom uvedeným v článku 4, poskytne vykazujúci subjekt na internetovej stránke štruktúrovaných finančných nástrojov tieto informácie:
a)
informácie o úveroch prostredníctvom štandardizovaných vzorov na zverejnenie začlenených v prílohách I až VII;
b)
v prípade, že sa to vzťahuje na štruktúrovaný finančný nástroj, tieto dokumenty vrátane podrobného opisu poklesu platieb štruktúrovaného finančného nástroja:
i)
konečný ponukový materiál alebo prospekt spolu so záverečnou obchodnou dokumentáciou vrátane akýchkoľvek verejných dokumentov, ktoré sú uvedené v prospekte alebo ktorými sa riadi fungovanie transakcie, a okrem právnych posudkov;
ii)
zmluva o predaji aktív, zmluva o postúpení, novácii alebo prevode a akékoľvek vyhlásenie o dôvere;
iii)
zmluvy o obsluhovaní, zálohovom obsluhovaní, správe a riadení peňažných tokov;
iv)
zakladacie listiny, listiny o cenných papieroch, dohoda o zastúpení, dohoda o bankovom účte, záručná investičnú zmluvu, dohoda o začlenených termínoch alebo rámcová dohoda, tzv. master trust, alebo rámcová dohoda o vymedzeniach;
v)
akékoľvek príslušné dohody medzi veriteľmi, dokumentácia o swapoch, podriadené úverové dohody, úverové dohody na založenie podniku a dohody o facilite likvidity;
vi)
akákoľvek ďalšia podkladová dokumentáciu, ktorá je potrebná na pochopenie transakcie;
c)
v prípade, že prospekt nebol vypracovaný v súlade so smernicou Európskeho parlamentu a Rady 2003/71/ES (4), súhrn transakcií alebo prehľad hlavných prvkov štruktúrovaných finančných nástrojov vrátane:
i)
štruktúry dohody;
ii)
vlastností aktív, peňažných tokov, zvýšenia kreditnej kvality a prvkov podpory likvidity;
iii)
hlasovacích práv držiteľa zmenky, vzťahu medzi držiteľmi zmenky a ostatnými zabezpečenými veriteľmi v transakcii;
iv)
zoznamu všetkých spúšťačov a udalostí uvedených v dokumentoch poskytnutých na internetovej stránke štruktúrovaných finančných nástrojov v súlade s písmenom b), ktoré by mohli mať významný vplyv na výkonnosť štruktúrovaných finančných nástrojov;
v)
štruktúrneho diagramu obsahujúceho prehľad o transakcii, peňažných tokov a vlastníckej štruktúry;
d)
investorské správy obsahujúce informácie začlenené v prílohe VIII.
Článok 4
Podkladové aktíva
Požiadavky na informácie stanovené v článku 3 sa vzťahujú na štruktúrované finančné nástroje kryté týmito podkladovými aktívami:
a)
hypotekárne úvery na kúpu nehnuteľnosti na bývanie: táto trieda štruktúrovaných finančných nástrojov zahŕňa štruktúrované finančné nástroje kryté cennými papiermi zabezpečenými hypotékami na obytné nehnuteľnosti vyššej a štandardnej kvality a bezúčelové úvery zabezpečené nehnuteľnosťou. Pre túto triedu štruktúrovaných finančných nástrojov sa informácie začlenené do vzoru v prílohe I poskytnú na internetovej stránke štruktúrovaných finančných nástrojov;
b)
hypotéky na komerčné nehnuteľnosti: táto trieda štruktúrovaných finančných nástrojov zahŕňa štruktúrované finančné nástroje kryté maloobchodnými alebo kancelárskymi nehnuteľnosťami, pôžičkami na pobyt v nemocnici, v domovoch starostlivosti, pôžičkami na skladovacie zariadenia, pôžičkami na hotel, ošetrovateľské zariadenia, priemyselnými úvermi a viacgeneračnými majetkami. Pre túto triedu štruktúrovaných finančných nástrojov sa informácie začlenené do vzoru v prílohe II poskytnú na internetovej stránke štruktúrovaných finančných nástrojov;
c)
úvery pre malé a stredné podniky: pre túto triedu štruktúrovaných finančných nástrojov sa informácie začlenené do vzoru v prílohe III poskytnú na internetovej stránke štruktúrovaných finančných nástrojov;
d)
pôžičky na motorové vozidlo: pre túto triedu štruktúrovaných finančných nástrojov sa informácie začlenené do vzoru v prílohe IV poskytnú na internetovej stránke štruktúrovaných finančných nástrojov;
e)
spotrebiteľské úvery: pre túto triedu štruktúrovaných finančných nástrojov sa informácie začlenené do vzoru v prílohe V poskytnú na webovej stránke štruktúrovaných finančných nástrojov;
f)
pôžičky na kreditné karty: pre túto triedu štruktúrovaných finančných nástrojov sa informácie začlenené do vzoru v prílohe VI poskytnú na webovej stránke štruktúrovaných finančných nástrojov;
g)
prenájom fyzickým osobám a/alebo podnikom: pre túto triedu štruktúrovaných finančných nástrojov sa informácie začlenené do vzoru v prílohe VII poskytnú na webovej stránke štruktúrovaných finančných nástrojov.
Článok 5
Frekvencia podávania správ
1. Informácie uvedené v článku 3 písm. a) a d) sa sprístupňujú štvrťročne, a to najneskôr jeden mesiac po dátume splatnosti úroku z príslušného štruktúrovaného finančného nástroja.
2. Informácie uvedené v článku 3 písm. b) a c) sa sprístupnia bezodkladne po vydaní štruktúrovaného finančného nástroja.
3. Okrem požiadaviek uvedených v odsekoch 1 a 2:
a)
v prípade, že sa požiadavky stanovené v článku 17 nariadenia Európskeho parlamentu a Rady (EÚ) č. 596/2014 (5) o obchodovaní s využitím dôverných informácií a manipulácii s trhom (zneužívanie trhu) uplatňujú aj vo vzťahu k štruktúrovanému finančnému nástroju, akékoľvek zverejnenie informácií podľa tohto článku vykazujúci subjekt následne bezodkladne zverejní aj na internetovej stránke štruktúrovaných finančných nástrojov;
b)
v prípade, že sa neuplatňuje písmeno a), vykazujúci subjekt bezodkladne zverejní na internetovej stránke štruktúrovaných finančných nástrojov akúkoľvek zmenu alebo udalosť v týchto prípadoch:
i)
porušenie povinností ustanovených v dokumentoch poskytnutých v súlade s článkom 3 písm. b);
ii)
štrukturálne prvky, ktoré môžu významne ovplyvniť výkonnosť štruktúrovaného finančného nástroja;
iii)
rizikové charakteristiky štruktúrovaného finančného nástroja a podkladových aktív.
Článok 6
Postupy podávania správ
1. Vykazujúci subjekt predkladá súbory údajov v súlade so systémom podávania správ uvedeným na internetovej stránke štruktúrovaných finančných nástrojov a technickými pokynmi, ktoré poskytne orgán ESMA na svojej internetovej stránke.
2. Orgán ESMA zverejní tieto technické pokyny na svojej internetovej stránke najneskôr 1. júla 2016.
3. Vykazujúci subjekt uchováva súbory zaslané na internetovú stránku štruktúrovaných finančných nástrojov a prijaté touto stránkou v elektronickej podobe počas obdobia minimálne päť rokov. Na žiadosť odvetvových príslušných orgánov im vykazujúci subjekt alebo emitent, pôvodca alebo sponzor tieto súbory sprístupní, ako sa vymedzuje v článku 3 ods. 1 písm. r) nariadenia (ES) č. 1060/2009.
4. V prípade, že vykazujúci subjekt alebo emitent, pôvodca alebo sponzor zistí vecné chyby v údajoch, ktoré boli poskytnuté na internetovej stránke štruktúrovaných finančných nástrojov, bezodkladne tieto príslušné údaje opraví.
Článok 7
Podávanie správ od dátumu nadobudnutia účinnosti po dátum uplatňovania
1. V súvislosti so štruktúrovanými finančnými nástrojmi vydávanými v čase od dátumu nadobudnutia účinnosti tohto nariadenia do dátumu jeho uplatňovania, emitent, pôvodca a sponzor dodržiavajú súlad s požiadavkami na podávanie správ ustanovenými v tomto nariadení len vo vzťahu k štruktúrovaným finančným nástrojom, ktoré sú ešte stále otvorené v čase uplatňovania tohto nariadenia.
2. Od emitenta, pôvodcu a sponzora sa nevyžaduje zachovávať nazhromaždené informácie, ktoré sa požadujú podľa tohto nariadenia, od dátumu nadobudnutia účinnosti tohto nariadenia po dátum jeho uplatňovania.
Článok 8
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 1. januára 2017.
Avšak článok 6 ods. 2 sa bude uplatňovať od dátumu nadobudnutia účinnosti tohto nariadenia.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 30. septembra 2014

Labels: 12
7
2